**În aşteptarea zorilor de zi**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu se mai face ziuă pe pământ,

E numai noapte fără lecuire

Şi nu mai poate omul să respire

Că oasele în trup la el s-au frânt.

Şi e atâta doliu în calendar

Şi e atâta moarte peste lume,

Poeţilor le-apar numai postume

Şi zorii zilei nici nu mai apar.

Acum par toate păsările corbi,

Acum culorile nu mai există

E-atâta unanimă noapte tristă

Că nici nu ştiu dacă nu suntem orbi.

Şi, totuşi, cât ni-i dat a vieţui,

Cu toate generaţiile treze,

Noi vom rămâne toţi la metereze

În aşteptarea zorilor de zi.